Diari Oficial de la Generalitat Valenciana


Sumari del DOGV 5526, del 04-06-2007 (2007/7099)

ORDE de 25 d'abril de 2007, de la Conselleria de Cultura, Educació i Esport, per la qual es convoca un concurs públic per a la concessió de beques per a la realització de projectes d'investigació o creació artística a l'estranger, curs 2007/2008.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5526

Data del DOGV
:   04-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/7099


Data del document
:   25-04-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * assignació per estudis
    * professió artística
    * ajuda pública
    * suport econòmic

ORDE de 25 d'abril de 2007, de la Conselleria de Cultura, Educació i Esport, per la qual es convoca un concurs públic per a la concessió de beques per a la realització de projectes d'investigació o creació artística a l'estranger, curs 2007/2008. [2007/7099]
En el marc de les facultats que la conselleria de Cultura, Educació i Esport té assenyalades com a àrees d'actuació, cal destacar el foment i la difusió de les arts plàstiques i visuals a través d'una política orientada als artistes més jóvens. En esta línia, es reconeix a la conselleria, a través de la Secretaria Autonòmica de Cultura i Política Lingüística, la competència per al foment de la col·laboració cultural amb altres entitats publiques i privades no sols nacionals sinó també internacionals.
En este sentit la present convocatòria s'erigix com un instrument destacat de la política de cooperació de la Generalitat amb tercers països, en el marc del perfeccionament, la difusió i la interrelació que tot projecte d'internacionalització de la cultura suposa, amb un marcat caràcter motivador de nous talents. D'esta manera, es fomenta alhora directament l'activitat d'investigació, desenrotllament i innovació, entesa com el conjunt de treballs creatius que es fan a fi d'augmentar el volum de coneixements, incloent-hi el de la cultura, en la mesura que els jóvens investigadors i creadors disposen de la cobertura per a aprofundir els seus coneixements i de l'oportunitat de formar-se en l'àmbit professional i investigador.
Per tot això i fent ús de la facultat que em conferix l'article 35 de la Llei de la Generalitat 5/1983, de 30 de desembre, del Consell, modificada per la Llei 1/2002, de 26 de febrer, de la Generalitat, i atés el que disposen la Llei 38/2003, de 17 de novembre, general de subvencions i el seu reglament de desplegament, aprovat pel Reial Decret 887/2006, de 21 de juliol,
ORDENE
Primer
Convocar la concessió de beques per a la realització de projectes d'investigació o creació artística a l'estranger durant l'any 2007 i durant el curs acadèmic 2007/2008, i aprovar les bases per les quals es regix, així com el model de sol·licitud i el model de declaració responsable, inclosos com a annexos I, II, III i IV d'esta orde.
Segon
Les beques estan dotades amb un import màxim de fins a 18.000 euros cada una per al curs acadèmic 2007/2008.
L'import global màxim a concedir durant l'exercici és de 59.876,30 euros, que s'han de fer efectius a càrrec de la línia de subvenció T6951 de l'aplicació pressupostària 03.24.62.652.07.9 del pressupost de despeses de la Generalitat per a l'exercici 2007. La beca concedida el 2007 podrà prorrogar-se pels mesos que resten del curs acadèmic durant l'exercici de 2008 sempre que hi haja crèdit adequat i suficient en la línia de subvenció indicada o equivalent del pressupost de la Generalitat per a l'exercici de 2008.
DISPOSICIONS FINALS
Primera
Es delega en la secretària autonòmica de Cultura i Política Lingüística la facultat de resoldre la concessió d'estes beques i se l'autoritza a dictar les resolucions que requerisquen l'aplicació i el desplegament del que disposa esta orde.
Segona
Esta orde produirà efectes el dia de la publicació en el Diari Oficial de la Comunitat Valenciana.
De conformitat amb el que disposen els articles 107, 116 i 117 de la Llei 30/1992, de règim jurídic de les administracions públiques i del procediment administratiu comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant del conseller de Cultura, Educació i Esport en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 25 d'abril de 2007
El conseller de Cultura, Educació i Esport,
ALEJANDRO FONT DE MORA TURÓN
ANNEX I
Bases reguladores de la convocatòria de beques per a la realització de projectes d'investigació o creació artística a l'estranger durant l'any 2007 i el curs acadèmic 2007/2008.
Primera. Objecte
És objecte de la present convocatòria la concessió de beques per a la realització a l'estranger de projectes d'investigació o creació artística relacionats amb les manifestacions artístiques següents:
- Escultura
- Pintura
- Arquitectura
- Qualsevol altra especialitat artística que, sense estar compresa en els apartats anteriors, siga objecte de perfeccionament a través de cursos a l'estranger. En este apartat no s'inclou la modalitat de perfeccionament musical.
Segona. Destinataris de la convocatòria
1. Les beques objecte d'esta convocatòria s'han d'adjudicar, en règim de concurrència competitiva i segons els principis constitucionals d'igualtat, mèrit i capacitat, per mitjà d'un concurs entre les diverses persones aspirants que complisquen els requisits següents i els acrediten documentalment:
a) Tindre la nacionalitat espanyola o d'un estat membre de la Unió Europea i ser resident en qualsevol municipi de la Comunitat Valenciana almenys durant els cinc anys anteriors a la publicació de la convocatòria.
b) No haver complit trenta anys l'últim dia del termini establit per a la presentació de sol·licituds.
c) Estar en possessió de la titulació superior o del doctorat corresponent segons la modalitat de beca a què s'aspire, dins de les modalitats que s'indiquen en la present convocatòria.
Només en el cas d'algunes especialitats de creació artística la comissió avaluadora valorarà altres nivells de formació acadèmica en substitució del títol superior.
Els estudis realitzats en centres espanyols privats o centres estrangers han d'estar homologats o reconeguts pel Ministeri d'Educació i Ciència. Només s'admetran les sol·licituds que complisquen este requisit o que aporten una prova documental del fet que l'homologació està en tràmit en el moment de la finalització del termini de presentació de sol·licituds.
d) Excepcionalment i de forma subsidiària, poden optar a estes beques les persones interessades que, sense posseir la titulació corresponent, acrediten una carrera professional i artística d'especial interés en el camp corresponent.
e) No incórrer en cap de les prohibicions per a ser beneficiari de subvencions assenyalades en l'article 13 de la Llei 38/2003, de 17 de novembre, general de subvencions, la qual cosa s'ha d'acreditar a través del model de declaració que figura en l'annex III d'esta convocatòria.
f) Comptar amb una invitació del centre de destinació per a la realització dels estudis o del projecte d'investigació (entitats, organismes o institucions públiques o privades).
Les persones sol·licitants han de complir els requisits exigits en les bases de la convocatòria a la conclusió del termini de presentació de sol·licituds establit en la base quarta.
Les persones sol·licitants només poden optar a una de les modalitats de la beca que es descriuen en la clàusula següent.
2. Atés l'objecte d'esta convocatòria, en cap cas es concediran beques per a cursar estudis dirigits a l'obtenció de titulació acadèmica.
3. Estes beques es concedixen exclusivament a persones físiques i són indivisibles. La duració màxima s'establix fins a l'acabament de l'any 2007, i són prorrogables fins a la finalització del curs acadèmic 2007/2008, amb la resolució prèvia de l'òrgan competent, a petició de la persona interessada, tot això supeditat a l'existència de crèdit disponible en els pressupostos corresponents. El període de vigència de les beques, incloent-hi el temps de la pròrroga, no podrà ser superior als dotze mesos.
Tercera. Modalitats i dotació de les beques
La dotació de les beques es fixa per curs acadèmic en un màxim de 18.000 euros per a cada una de les modalitats que s'indiquen a continuació:
- Modalitat d'escultura
- Modalitat d'arquitectura
- Modalitat de pintura
- Modalitat de creació artística
Cada una de les modalitats ha de donar lloc a una sola beca, si bé en el cas que es declarara deserta alguna de les modalitats, la comissió avaluadora podria proposar que es considerara la possibilitat d'acumular la beca en una altra modalitat en què es donara el cas que hi haguera aspirants que compliren els requisits i pogueren ser-ne beneficiaris.
La quantitat indicada ha de tindre com a objecte contribuir a les despeses ocasionades per la realització del viatge, l'assegurança, la inscripció en el centre de destinació, l'allotjament i la manutenció, o a qualsevol altra despesa corrent directament relacionada amb l'objecte de l'ajuda.
Quarta. Termini i lloc de presentació de sol·licituds
1. El termini de presentació de sol·licituds és de quinze dies hàbils a comptar des de l'endemà de la publicació de la present convocatòria en el Diari Oficial de la Comunitat Valenciana.
2. Les sol·licituds, emplenades necessàriament segons el model que figura com a annex II d'esta convocatòria i dirigides a la conselleria de Cultura, Educació i Esport, Secretaria Autonòmica de Cultura i Política Lingüística, poden presentar-se al registre general de la conselleria de Cultura, Educació i Esport, a les Direccions Territorials de Cultura, Educació i Esport d'Alacant (c/ Carratalà, 47), Castelló de la Plana (av. del Mar, 23) i València (av. Gregori Gea, 12), o utilitzant qualsevol dels mitjans previstos en l'article 38.4 de la Llei de règim jurídic de les administracions públiques i del procediment administratiu comú.
Les sol·licituds han d'acompanyar-se dels documents següents (original o còpia compulsada, si és el cas):
a) DNI.
b) Certificat d'empadronament en què es faça constar la residència durant els últims cinc anys, a l'efecte d'acreditar la condició de persona beneficiària.
c) Declaració responsable de no incórrer en les prohibicions per a obtindre la condició de persona beneficiària, d'acord amb el que disposa el paràgraf 2 de l'article 13 de la Llei general de subvencions, segons el model que s'inclou com a annex III d'esta convocatòria.
d) Currículum (titulació acadèmica i experiència professional, així com el detall de la trajectòria artística i/o investigadora) redactat en castellà o en valencià, en l'idioma del lloc on es preveja realitzar els estudis o en anglés o francés.
e) Si és el cas, dossier fotogràfic i/o videogràfic de l'obra realitzada.
f) Fotocòpia de la titulació i de l'expedient acadèmic en què s'indique l'últim curs realitzat, així com les qualificacions obtingudes en eixe curs.
g) Invitació del centre en què s'hagen de fer els estudis o el projecte d'investigació. En el cas que en el moment de presentació de la documentació no es tinga la invitació oficial, haurà d'aportar-se una prova documental acreditativa dels contactes realitzats per a l'admissió en el centre o centres proposats per a la realització dels estudis o del projecte d'investigació. Si la beca és concedida, estarà condicionada a l'admissió definitiva.
h) Projecte d'investigació o creació artística, així com el pressupost total estimat per a la realització del projecte.
i) Indicació expressa dels idiomes que es coneixen i del nivell de coneixement, amb els certificats oficials que ho justifiquen, emesos per centres públics. No obstant això, la comissió avaluadora podrà realitzar una prova pràctica per a confirmar el domini de l'idioma acreditat.
j) Documentació acreditativa de trobar-se al corrent en les obligacions tributàries i davant de la Seguretat Social, així com de disposar de cobertura sanitària. Esta acreditació ha de referir-se al moment de finalització del termini de presentació de sol·licituds. No obstant això, el fet d'acollir-se a la present convocatòria comporta l'autorització de la persona interessada a la Secretaria Autonòmica de Cultura i Política Lingüística per a obtindre telemàticament la dita informació de la hisenda o tresoreria de la Seguretat Social corresponent.
Queden exonerades de presentar la documentació esmentada les persones beneficiàries de les beques o ajudes destinades expressament a finançar estudis en centres de formació pública o privats quan les perceben directament les persones individuals beneficiàries, d'acord amb el que disposa l'Orde de 30 de maig de 1996 de la conselleria d'Economia i Hisenda.
k) S'hi han de fer constar, igualment per escrit, les subvencions o beques sol·licitades o atorgades per altres administracions o ens públics o privats, o, si és el cas, una declaració de no haver sol·licitat o rebut altres beques o ajudes per al mateix curs acadèmic i per al mateix projecte. Així mateix, s'hi ha d'incloure una llista de les beques o ajudes rebudes en els cinc últims anys d'institucions públiques o privades per a realitzar cursos d'ampliació o perfeccionament de l'especialitat artística pròpia.
3. Si la sol·licitud no inclou totes les dades exigides o hi falta documentació acreditativa, s'instarà la persona interessada perquè, en el terme de deu dies hàbils, corregisca estos defectes, amb l'advertència que si no ho fa, la sol·licitud serà arxivada, després de dictar la resolució corresponent, segons que disposa l'article 71.1 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Sense perjuí del que s'ha dit, en qualsevol moment al llarg del procediment podrà instar-se la persona sol·licitant a formalitzar qualsevol tràmit o requisit omés, d'acord amb el que preveu l'article 76 de la Llei 30/1992, de 26 de novembre, de règim jurídic de les administracions públiques i del procediment administratiu comú. A este efecte es concediran deu dies a partir de la notificació, amb l'advertència expressa que si no ho fa es considerarà que ha perdut el dret a la tramitació de la sol·licitud.
Cinquena. Comissió avaluadora
Per a la valoració i selecció de les sol·licituds presentades, s'ha de constituir una comissió avaluadora presidida pel conseller de Cultura, Educació i Esport o persona en qui delegue, i integrada per la secretària autonòmica de Cultura i Política Lingüística o persona en qui delegue i per un nombre d'entre tres i cinc vocals designats pel conseller entre professionals de prestigi reconegut en l'àmbit de la cultura. En qualitat de secretari ha d'actuar, amb veu i sense vot, un funcionari adscrit a la Secretaria Autonòmica i designat per la secretària.
Sisena. Criteris de prioritat
La comissió avaluadora ha de tindre en compte a l'hora de valorar les sol·licituds els criteris següents:
- Expedient acadèmic.
- Nivell de coneixement de les llengües de treball del lloc on s'hagen de cursar els estudis.
- Coneixement d'altres idiomes europeus.
- Altres mèrits: titulacions acadèmiques addicionals, altres beques concedides durant els estudis universitaris, participació en projectes d'intercanvi internacional.
- Qualitat i prestigi de la institució en què desitge realitzar el projecte d'investigació.
- Projecte d'investigació o de creació artística presentat.
La comissió avaluadora pot entrevistar les persones sol·licitants que considere oportú per a rebre informació complementària.
Es faculta la comissió avaluadora per a realitzar, per mitjà dels seus membres o a través de l'assessorament d'altres tècnics, totes les comprovacions necessàries per a facilitar la valoració dels mèrits adduïts, i per a fer un seguiment periòdic del projecte desplegat amb motiu de l'ajuda. La comissió pot tindre tants assessors com considere convenient.
A la vista de les sol·licituds presentades, dels mèrits al·legats i dels criteris de selecció establits, la comissió avaluadora haurà d'elaborar una proposta d'adjudicació en el termini màxim de tres mesos comptats des del dia en què finalitze el termini de presentació d'instàncies. La proposta haurà de contindre una llista de suplents, a qui correspondrà l'ajuda en el cas de possibles renúncies. Esta proposta serà elevada a la secretària autonòmica de Cultura i Política Lingüística perquè dicte la resolució corresponent, de conformitat amb el que disposa la disposició final primera.
Si en el termini de sis mesos comptats des de la data de publicació d'esta convocatòria en el Diari Oficial de la Comunitat Valenciana no es dicta ni es publica la resolució d'adjudicació corresponent, es considerarà que la sol·licitud de concessió d'ajuda ha sigut desestimada per silenci administratiu, d'acord amb el que preveu l'apartat 5 de l'article 25 de la Llei general de subvencions.
La notificació s'ha de realitzar d'acord amb l'article 26 de la Llei 38/2003, de 17 de novembre, general de subvencions.
La resolució esmentada posa fi a la via administrativa i pot ser objecte de recurs contenciós administratiu, d'acord amb el que preveu l'article 11.1.a de la Llei 29/1998, de 13 de juliol, reguladora de la jurisdicció contenciosa administrativa, durant un termini de dos mesos des de la notificació. Si no s'impugna directament, contra la resolució es pot interposar potestativament recurs de reposició davant del mateix òrgan que l'ha dictada durant un termini d'un mes, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Així mateix, la comissió avaluadora pot formular una proposta en el sentit que la convocatòria siga declarada deserta en tot o en part si considera que no hi ha sol·licitants amb prou mèrits per a meréixer-ne l'adjudicació.
Setena. Obligacions de les persones beneficiàries
1. Totes les persones beneficiàries d'estes beques estan obligades a:
a) Comunicar abans de l'adquisició de la dita condició l'acceptació de la beca en el termini de deu dies hàbils des de la notificació de la selecció, així com aportar en el mateix termini, si és el cas, l'homologació del títol acadèmic d'ensenyances cursades a l'estranger o en un centre espanyol privat, d'acord amb el paràgraf tercer de la base 2.1.c. Si no aporten la documentació indicada en el termini fixat, es considerarà que han renunciat a la beca i que han perdut els seus drets per falta de compliment d'un requisit essencial per a la concessió de la beca.
En el cas de renúncia, la beca serà oferida al primer candidat que figure en la llista de suplents creada a este efecte, sempre que el curs acadèmic no haja començat o, una vegada iniciat, es tinga una autorització expressa del centre de destinació per a incorporar-s'hi.
b) Realitzar l'activitat que ha motivat la concessió de la beca.
c) Comunicar a l'entitat concedent l'obtenció d'altres beques, subvencions o ajudes per a la mateixa finalitat, procedents de qualsevol administració o ens públics.
d) Destinar íntegrament l'import de la beca a la realització del projecte presentat.
e) Sol·licitar per escrit a la secretària autonòmica de Cultura i Política Lingüística autorització per a realitzar qualsevol canvi significatiu en el desplegament del programa de treball, així com el canvi d'estudis o de centre, exposant suficientment els motius que pogueren determinar la situació.
f) Remetre, si és el cas, a la secretària autonòmica de Cultura i Política Lingüística una còpia del resguard de matrícula del centre de destinació per a la realització dels estudis o del projecte.
g) Presentar davant de la secretària autonòmica de Cultura i Política Lingüística, en el termini màxim d'un mes des de la finalització del curs per al qual s'ha concedit la beca, i en tot cas abans de novembre 2008, el certificat de les autoritats acadèmiques, professors o responsables de l'entitat, organisme o institució pública o privada on s'han fet els estudis que acredite la continuïtat i l'aprofitament de la labor realitzada.
h) Presentar una memòria detallada sobre el desplegament i la realització del treball per al qual ha sigut concedida la beca, així com una relació de les despeses produïdes durant este període, que s'ha d'acompanyar dels justificants, les factures i qualsevol altre document acreditatiu, en el termini fixat en el punt anterior.
i) Mencionar la condició de persona becada per la conselleria de Cultura, Educació i Esport en els treballs d'investigació que es publiquen.
j) Sotmetre's a les actuacions de control financer que corresponen a la Intervenció General de la Generalitat en relació amb l'ajuda concedida i col·laborar d'acord amb les obligacions contingudes en l'article 46 de la Llei 38/2003, general de subvencions.
2. L'incompliment de les obligacions anteriors donarà lloc a l'exigència de les responsabilitats o a la imposició de les sancions corresponents, d'acord amb la legislació vigent.
3. Les causes del reintegrament, així com el seu procediment i la competència per a resoldre'l i prescriure'l, aplicables a estes beques són els que s'establixen en el títol II de la Llei 38/2003, de 17 de novembre, general de subvencions.
Huitena. Retirada de la documentació presentada amb les sol·licituds
La documentació aportada per les persones sol·licitants que no hagen resultat adjudicatàries de les beques, ha de ser retirada per elles mateixes o per una persona autoritzada legalment, a la Secretaria Autonòmica de Cultura i Política Lingüística, de 9 a 14 hores, excepte dissabtes i festius, durant un termini de dos mesos a comptar des de l'endemà de la notificació de la resolució d'adjudicació de les beques.
Si la documentació no es retirara en el termini indicat, la conselleria de Cultura, Educació i Esport ja no estaria obligada a tornar-la i seria destruïda per procediments mecànics.
Novena. Justificació i pagament de les beques
Una vegada concedida l'ajuda i que la persona beneficiària l'haja acceptada de conformitat amb l'apartat 1.a de la base setena, la conselleria de Cultura, Educació i Esport podrà pagar fins a un màxim del 80% de l'ajuda concedida, d'acord amb el projecte i el pressupost de despeses presentat per la persona interessada en el moment de la sol·licitud. Els pagaments fins a completar la totalitat de l'import de l'ajuda s'han de fer efectius parcialment pels imports que la persona beneficiària justifique prèviament presentant davant de la secretària autonòmica les memòries parcials del desplegament del projecte. Igualment, s'hi ha d'aportar una relació de les despeses produïdes durant este període, acompanyada dels justificants de despeses, de les factures i de qualsevol altre document acreditatiu de la despesa. La justificació serà objecte de supervisió i s'hi elaborarà l'informe tècnic corresponent.
Deu. Concurrència, compatibilitat i incidències
La persona beneficiària s'obliga a comunicar les beques concedides per a la mateixa activitat o una similar, acreditant-ho a través d'una còpia de la notificació rebuda, així com altres ingressos o recursos que servisquen per a finançar els cursos de perfeccionament que es volen fer.
L'import de la subvenció concedida no pot ser superior, de forma aïllada o en concurrència amb altres subvencions, beques o ingressos d'altres administracions públiques i ens públics o privats, al cost total de l'activitat pressupostada.
La conselleria de Cultura, Educació i Esport pot deixar sense efecte, a proposta de la comissió avaluadora, qualsevol de les ajudes concedides, després de l'audiència amb la persona interessada, quan la persona beneficiària incórrega en alguna de les causes següents:
a) No realitzar l'activitat que ha motivat la concessió.
b) Deixar de complir els requisits exigits.
c) Incomplir sense una causa que ho justifique les condicions establides en la present convocatòria.
Així mateix, qualsevol alteració de les condicions tingudes en compte per a la concessió de les beques i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, poden donar lloc a la modificació de la resolució de concessió.
Onze. Normativa supletòria
Per al que no es preveu en les presents bases, caldrà ajustar-se al que disposa el Decret 108/1992, de 6 de juliol, del Govern valencià, pel qual es regula la concessió de beques.